LT Europos Sąjungos oficialusis leidinys C 75/13

Pakeitimo paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2012/C 75/07

Šiuo paskelbimu suteikiama teisė pareikšti prieštaravimą pakeitimo paraiškai pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

PAKEITIMO PARAIŠKA

TARYBOS REGLAMENTAS (EB) Nr. 510/2006

PAKEITIMO PARAIŠKA PAGAL 9 STRAIPSNĮ

„COPPIA FERRARESE“

EB Nr.: IT-PGI-0105-0120-30.08.2007

SGN ( X ) SKVN ( )

1. Keičiamos produkto specifikacijos dalys:

—  Produkto pavadinimas — Produkto aprašymas —  Geografinė vietovė —  Kilmės įrodymas — Gamybos būdas —  Ryšys su geografine vietove —  Ženklinimas etiketėmis —  Nacionaliniai reikalavimai —  Kita (patikslinti)

2. Pakeitimo (-ų) pobūdis:

— Bendrojo dokumento arba santraukos pakeitimas —  Įregistruotos SKVN ar SGN specifikacijos, kurios bendrasis dokumentas ar santrauka nepaskelbti, pakeitimas —  Specifikacijos pakeitimas, dėl kurio nereikia keisti paskelbto bendrojo dokumento (Reglamento (EB) Nr. 510/2006 9 straipsnio 3 dalis) —  Laikinas specifikacijos pakeitimas dėl valdžios institucijų nustatytų privalomų sanitarijos ar fitosanitarijos priemonių (Reglamento (EB) Nr. 510/2006 9 straipsnio 4 dalis)

3. Pakeitimas (-ai):

3.1. Produkto aprašymas:

7 straipsnyje, kuriame aprašomos vartoti pateikiamo gaminio savybės, įvairaus dydžio gaminio drėgnio rodiklis padidinamas iki 19 %, nes nustatyta, kad didesni SGN „Coppia Ferrarese“ gaminiai pasižymi didesniu nei šiuo metu numatytas drėgnio lygiu. Be to, norint palengvinti patikras, nustatoma, kad drėgnis turi būti matuojamas gaminio dalyje, kuri vadinama „crostino“, t. y. rageliuose.

3.2. Gamybos būdas:

Pakeitimu iš esmės patikslinamos SGN gaminio gamyboje naudotinos žaliavos. Šiuo metu paskelbtos specifikacijos 4 straipsnyje nurodoma, kad gamyboje turi būti naudojamos „motininės“ mielės ir mielės, tačiau apie pastarąsias išsamesnės informacijos nepateikiama. Kad pateikti duomenys būtų tikslūs ir būtų išvengta nenatūralių mielių naudojimo, manoma, kad tikslinga nurodyti, kad turimos omenyje alaus mielės.

Tame pačiame 4 straipsnyje sudedamųjų dalių sąrašo apačioje nurodytas draudimas naudoti duonai gaminti skirtus priedus, kad ruošiant tešlą nebūtų dedami gaminio specifikacijoje nenumatyti produktai, dėl kurių pakistų gaminio savybės.

Be to, kad pateiktos vertės labiau atspindėtų tradicinius gamybos būdus, vietoj anksčiau pateiktų tikslių lydytų kiaulės taukų ir miltų, taip pat ypač gryno alyvuogių aliejaus ir miltų santykio verčių nurodomos šių verčių ribos, nes dažnai sudedamosios dalys nėra sveriamos gramų tikslumu.

5 straipsnyje patikslinamos „motininėms“ mielėms gaminti naudojamų miltų savybės (jos dabartinėje produkto specifikacijoje nėra nurodytos): nurodoma, kad miltai turi pasižymėti „dideliu dujų sulaikymo pajėgumu arba dideliu glitimo kiekiu“, ir nustatomos šioms miltų savybėms apibūdinti naudojamų verčių ribos.

BENDRASIS DOKUMENTAS

TARYBOS REGLAMENTAS (EB) Nr. 510/2006

„COPPIA FERRARESE“

EB Nr.: IT-PGI-0105-0120-30.08.2007

SGN ( X ) SKVN ( )

1. Pavadinimas:

„Coppia Ferrarese“

2. Valstybė narė arba trečioji šalis:

Italija

3. Žemės ūkio produkto ar maisto produkto aprašymas:

3.1. Produkto rūšis:

2.4 klasė. Duona, pyragaičiai, pyragai, konditerijos gaminiai, sausainiai ir kiti kepiniai

3.2. Produkto, kurio pavadinimas nurodytas 1 punkte, aprašymas:

Vartoti pateikiamas „Coppia Ferrarese“ gaminys būna sudarytas iš dviejų per vidurį tarpusavyje surištų dalių, kurių galai būna susukti. Taip gaminiui suteikiama kaspino forma ir jis primena vėduoklę su keturiais sparnais, vadinamais rageliais (it. crostini). Gaminys būna auksinės, o susukimo vietose – labai šviesios spalvos, pasižymi skvarbiu, apetitą žadinančiu kvapu ir pikantišku skoniu.

Gaminio svoris būna 80–250 g, o drėgnis, atsižvelgiant į gaminio dydį, gali svyruoti nuo 12 iki 19 % ir yra matuojamas gaminio dalyje, kuri vadinama „crostino“, t. y. rageliuose.

3.3. Žaliavos (taikoma tik perdirbtiems produktams):

SGN „Coppia Ferrarese“ gamyboje naudojamos žaliavos: 0 tipo minkštųjų kviečių miltai, vanduo, gryni lydyti kiaulės taukai, ypač grynas alyvuogių aliejus, natūralios „motininės“ mielės, natūralios alaus mielės, maistinė druska, salyklas arba jo ekstraktas. Draudžiama naudoti duonai gaminti skirtus priedus.

Pagal galiojančius nacionalinius įstatymus (Įstatymas Nr. 580/67) 0 tipo minkštųjų kviečių miltai pasižymi šiomis savybėmis:

— drėgnis – ne daugiau kaip 14,50 %,

— šimte sausosios medžiagos dalių esanti toliau nurodytų medžiagų dalis: — pelenų – ne daugiau kaip 0,65 %, — celiuliozės – ne daugiau kaip 0,20 %, — sauso glitimo – ne mažiau kaip 9 %.

3.4. Pašarai (taikoma tik gyvūniniams produktams):

—

3.5. Specialūs gamybos veiksmai, atliktini nustatytoje geografinėje vietovėje:

Visi duonos gaminio gamybos etapai – nuo tešlos užminkymo iki jos formavimo, kildinimo ir kepimo – turi vykti 4 punkte apibrėžtoje geografinėje vietovėje, nes būtent tuo metu gaminiui suteikiama jam būdinga forma.

Apibrėžtoje geografinėje vietovėje turi būti ruošiamos ir „motininės“ mielės, kurios kaip gyvas organizmas prisitaiko prie gamybos vietovės.

3.6. Specialios pjaustymo, trynimo, pakavimo ir kt. taisyklės:

Duonos gaminys turi būti pateiktas parduoti per 24 valandas nuo pagaminimo. Jis negali būti užšaldomas, sušaldomas ar kitaip konservuojamas net tarpiniame gamybos etape.

Supakuotas duonos gaminys gali būti realizuojamas ir praėjus 24 valandoms po pagaminimo, jei naudojant jam skirtą pakuotę, tačiau nenaudojant konservantų ar priedų, užtikrinamos puikios gaminio laikymo sąlygos.

Gamybos įmonės kiekvieną duonos gaminį turi pažymėti gaminio identifikavimo ženklu, kad jis išsiskirtų iš kitų duonos gaminių.

3.7. Specialios ženklinimo etiketėmis taisyklės:

Jei „Coppia Ferrarese“ parduodamas supakuotas, ant pakuotės turi būti pateikta visa su gaminiu susijusi informacija ir nurodytos jam būdingos sudedamosios dalys, o pakuotė turi būti paženklinta gaminio logotipu.

Gaminio logotipas yra kvadrato formos, jį sudaro žydrame fone pavaizduota gelsvos spalvos duonos ragelių pora, kvadrato viršuje juodame fone baltomis raidėmis pateikiamas užrašas „coppia“, o kvadrato apačioje juodame fone baltomis raidėmis užrašoma – „ferrarese I.G.P.“.

Ant saugomos geografinės nuorodos gaminio „Coppia Ferrarese“ pakuotės negali būti pateikta jokių papildomų nuorodų ar apibūdinimų, įskaitant tokius žodžius kaip „extra“, „išskirtinis“, „aukščiausios rūšies“ ir pan.

Leidžiama pateikti nuorodas į pavadinimus, įmonių pavadinimus arba privačius prekių ženklus su sąlyga, kad tai nebūtų reklaminio pobūdžio arba pirkėjus klaidinanti informacija.

4. Glaustas geografinės vietovės apibūdinimas:

„Coppia Ferrarese“ gamybos vietovė apima visą Feraros provincijos teritoriją.

5. Ryšys su geografine vietove:

5.1. Geografinės vietovės ypatumai:

„Coppia Ferrarese“ – neatskiriama Feraros miesto kultūros ir istorijos dalis. Jau 1287 m. komunos įstatuose, pagal kuriuos buvo sisteminamos ilgą laiką taikomos taisyklės, nurodyta, kad kepėjai duoną turėjo dėti į formas su pagražintais kraštais. Vėliau tokiam duonos gaminiui suteikta spirale susukta forma. Manoma, kad iš tokių duonos gaminių kilo pavyzdiniu laikomas „Coppia Ferrarese“.

Be to, toks duonos gaminys visada turėjo būti ženklinamas kepėjo ženklu, jis turėjo būti gerai iškeptas, o jo svoris kepant neturėjo sumažėti. Pažeidusiems šias taisykles buvo numatytos baudos. Feraros provincijos teritorijoje veikiančiose šeimų įmonėse dirba apie 330 kepėjų. Šiose kepyklose per dieną iš viso pagaminama apie 500 tonų šviežios duonos, kurios 60 % sudaro „Coppia Ferrarese“. Jose dirba patyrę meistrai, kurie, kepyklose pradėję dirbti kaip mokiniai, ilgainiui besimokydami įgijo profesinius įgūdžius, žinias ir gebėjimus. Šie meistrai įsisavina ir įvaldo specifinius duonos gamybos, kurioje naudojamas motininis raugas, būdus, o savo pasiaukojančiu darbu užtikrina ilgą laiką nekintančią gaminio kokybę.

Visoje provincijos teritorijoje paplitusio tradicinio gaminio kokybė, kuri bėgant laikui išliko nepakitusi, priklauso nuo vandens ir oro drėgnumo, neginčijamų kepėjų gebėjimų bei profesinių įgūdžių ir motininių mielių paruošimo būdo.

Motininėms mielėms, kurias, be kitų duonos kepimo būdų, tradiciškai daugiausia naudoja Feraros duonkepiai, paruošti naudojama 150 g išspaustų vynuogių sulčių, kurios išspaustos 48 valandas laikomos kambario temperatūroje, kad įvyktų fermentacija; vėliau dedama 500 g miltų (W350), pasižyminčių dideliu dujų sulaikymo pajėgumu, ir pilamas reikiamas vandens kiekis, kad skysčiai sudarytų 50 % masės. Vėliau masė minkoma rankomis, kol suformuojamas rutulys, ir paliekama kilti 36–48 val. Tolesniame etape įberiama dar 500 g miltų bei įpilama 250 ml vandens ir masė dar kartą išminkoma. Praėjus 36 valandoms nuo kilimo pradžios, į masę įberiama dar 1 000 g miltų ir įpilama 500 ml vandens, o masė dar kartą išminkoma ir paliekama kilti dar 24 valandas. Paskutiniame etape masė papildoma dar 1 500 g miltų ir 1 l vandens, ji vėl išminkoma ir paliekama kilti dar 12 valandų.

Motininės mielės gaminamos 15–20 dienų. Jų paruošimo trukmė priklauso nuo metų laiko: žiemą tai užtrunka keliomis dienomis ilgiau nei vasarą.

Antruoju minkymo etapu, t. y. tarpiniu duonos gamybos etapu, tešla minkoma įrenginiu, nes dėl jos itin didelio tirštumo minkymas rankomis būtų labai sunkus ir varginantis.

Tuomet po 4–5 valandų motininės mielės būna paruoštos bei iškilę ir jas galima naudoti duonos gamyboje.

5.2. Produkto ypatumai:

„Coppia Ferrarese“ ypatumas – šiam gaminiui būdinga ypatinga „keturių ragelių“ forma. Kepėjai meistrai šią formą gaminiui suteikia iš pradžių suformuodami du atskirus tešlos gabalus, o vėliau juos sujungdami rankomis.

Motinines mieles gaminant taip, kaip aprašyta 5.1 punkte, gaunamos unikalios gyvos mielės, kurių sudėtyje yra pieno ir acto rūgščių. Šios rūgštys tešlai atitinkamai suteikia tąsumo ir rūgštumo.

Kadangi duona gaminama naudojant motinines mieles, t. y. visiškai natūraliai, gaminys yra lengvai virškinamas.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys:

Gaminiui priskiriamos savybės yra glaudžiai susijusios su aplinkos sąlygomis.

Svarbiausią ryšį su kilmės vietove lemia motininių mielių, kurias savo cechuose gamina patys kepėjai, naudojimas. Duonos gaminio savybes su gamybos vietovės klimato sąlygomis sieja labai glaudus ryšys.

Naudojant motinines mieles, paruošiamos unikalios gyvos mielės, kurių sudėtyje yra pieno ir acto rūgščių, dėl kurių tešla įgyja rūgštumo ir tąsumo. Todėl tešlą galima formuoti taip, kad gaminys įgytų jam būdingą formą. Originali ir labai vertinama „spirale susuktos duonos“ forma minima Esčių rūmuose rengtų prabangių renesanso pokylių aprašymuose. Duonos gaminio „Coppia Ferrarese“ ir miesto ryšys aprašomas daugelyje rašytinių šaltinių, o šio konkretaus duonos gaminio istorija atsiskleidžia per daugelį su skurdu ir svarbiomis istorinėmis aplinkybėmis susijusių įvykių.

Duonos kepimo meistrų gebėjimai pagaminti „Coppia Ferrarese“ ir suteikti jai būdingą formą susiję su ilgainiui nusistovėjusiais papročiais. Ir šiandien „Coppia Ferrarese“ iš karto atpažįstama dėl savo formos.

Nuoroda į specifikacijos paskelbimą:

(Reglamento (EB) Nr. 510/2006 5 straipsnio 7 dalis)

Valdžios institucijos pradėjo nacionalinę prieštaravimų pateikimo procedūrą, paskelbdamos saugomos geografinės nuorodos „Coppia Ferrarese“ pakeitimo paraišką 2007 m. kovo 30 d.Italijos Respublikos oficialiajame leidinyje Nr. 75.

Visą produkto specifikacijos tekstą galima rasti interneto svetainėje:

http://www.politicheagricole.it/flex/cm/pages/ServeBLOB.php/L/IT/IDPagina/3335

arba

tiesiogiai ministerijos svetainėje (http://www.politicheagricole.it), ekrano dešinėje viršuje spaudžiant nuorodą „Qualità e sicurezza“ (Kokybė ir saugumas), po to – „Disciplinari di produzione all’esame dell’UE“ (ES nagrinėjamos specifikacijos).

(1) OL L 93, 2006 3 31, p. 12.